《伯氏南浦运粮未归》
明代·蓝智

乱世少安居，志士多慨慷。馈饷军垒中，跋涉山路长。

昔别庭树秋，时节忽飘扬。俯视东逝波，仰惭明月光。

鹡鸰鸣在原，蟋蟀悲中堂。求道苦不早，鬓发各已苍。

关塞日澒洞，烽燧寒苍茫。久客南浦深，絺衣北风凉。

岁晚粳稻收，斗酒足徜徉。归来且慰意，高歌俟时康。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。